**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՄԻ ՇԱՐՔ ՈՐՈՇՈՒՄՆԵՐՈՒՄ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ»**

Կառավարության որոշման նախագծի

 **1. Անհրաժեշտությունը.**

Հայաստանի Հանրապետության կառավարության մի շարք որոշումներում՝ պետական բարձրագույն ուսումնական հաստատությունների կանոնադրություններում փոփոխություններ կատարելու մասին Կառավարության որոշման նախագծի անհրաժեշտությունը պայմանավորված է **բուհական համակարգի կառավարման արդյունավետության բարձրացման և բարձրագույն կրթության բնագավառում իրականացվող բարեփոխումներին համակարգվածայնություն հաղորդելու նպատակադրությամբ։**

**2. Ընթացիկ իրավիճակը և կարգավորման նպատակը.**

**Ներկայում 16 պետական բարձրագույն ուսումնական հաստատություններից 12-ն ունեն հիմնադրամների կազմակերպական-իրավական ձև, 4-ը՝ պետական ոչ առևտրային կազմակերպության: Դրանց գործունեությունը կարգավորվում է «Հիմնադրամների մասին», «Բարձրագույն և հետբուհական մասնագիտական կրթության մասին», «Կրթության մասին», «Պետական ոչ առևտրային կազմակերպությունների մասին» օրենքներով և համապատասխան բուհերի՝ հիմնադրի հաստատած կանոնադրություններով։**

**«Բարձրագույն և հետբուհական մասնագիտական կրթության մասին» օրենքի 15-րդ հոդվածի 2-րդ մասով սահմանվում է՝**

**«Պետական բարձրագույն ուսումնական հաստատության խորհուրդը ուսումնական հաստատության կոլեգիալ կառավարման մարմինն է, որը ստեղծվում է 5 տարի ժամկետով, բարձրագույն ուսումնական հաստատության կանոնադրությանը համապատասխան։ Խորհրդի նախագահի և անդամների իրավասությունները սահմանվում են կանոնադրությամբ:**

**Խորհուրդը ձևավորվում է բարձրագույն ուսումնական հաստատության պրոֆեսորադասախոսական կազմից, ուսանողության ներկայացուցիչներից, ինչպես նաև հիմնադրի, լիազորված մարմնի ներկայացուցիչներից:**

**Խորհրդի ձևավորման կարգը լիազորված մարմնի ներկայացմամբ սահմանում է Հայաստանի Հանրապետության կառավարությունը: Խորհրդի թվաքանակը սահմանվում է տվյալ բուհի կանոնադրությամբ, առնվազն 20 հոգի»:**

**«Կրթության մասին» օրենքի 28-րդ հոդվածի 10-րդ մասը նախատեսում է.**

**«**10. Բարձրագույն ուսումնական հաստատության կառավարման մարմիններում անդամների թվի առնվազն 25 տոկոսն ուսանողներն են, որոնց առաջադրումն ու ընտրությունն իրականացնում է համապատասխան մակարդակի ուսանողական ինքնակառավարման ընտրովի ներկայացուցչական մարմինը` ուսանողական խորհուրդը:**»**

**Բոլոր բուհերի կանոնադրությունների համապատասխան, կանոնադրության մեջ փոփոխություններ կարող են կատարել հիմնադիրը, ինչպես նաև հաստատության կառավարման բարձրագույն մարմին հանդիսացող հոգաբարձուների խորհուրդը։**

**Հիմնադրի՝ հիմնադրամի կանոնադրության մեջ փոփոխություններ կատարելու նորմը բխում է նաև «Հիմնադրամների մասին» օրենքից։**

Այսպես, «Հիմնադրամների մասին» օրենքի 15-րդ հոդված ի 1-ին և 2-րդ մասի 9-րդ կետի համաձայն՝

«1. Հիմնադրամի հիմնադիր փաստաթուղթը հիմնադրամի կանոնադրությունն է (այսուհետ՝ կանոնադրություն):

2. Կանոնադրությունը սահմանում է`

9) **հիմնադրամի մարմինների կազմավորման կարգը, հոգաբարձուների խորհրդի քանակական կազմը, հիմնադրամի մարմինների իրավասությունները**, նրանց կողմից որոշումներ ընդունելու կարգը, ներառյալ՝ այն հարցերով, որոնցով որոշումներն ընդունվում են միաձայն կամ ձայների որակյալ մեծամասնությամբ.»։

Նույն հոդվածի 4-րդ մասը սահմանում է. «**Հիմնադրամի հիմնադիրները** **կարող են միաձայն որոշմամբ փոփոխություններ մտցնել հիմնադրամի կանոնադրության մեջ:** Հիմնադրամի հոգաբարձուների խորհուրդը կարող է կանոնադրությամբ սահմանված կարգով փոփոխություններ մտցնել հիմնադրամի կանոնադրության մեջ, եթե կանոնադրությամբ նախատեսված է նման փոփոխություններ կատարելու հնարավորություն: Կանոնադրության այդ փոփոխությունները չեն կարող վերաբերել հիմնադրամի նպատակներին կամ շահառուներին:»։

 **«Հիմնադրամների մասին» օրենքի** 22-րդ հոդվածով ամրագրված է.

«1. Հիմնադրամի կառավարման բարձրագույն և հսկողություն իրականացնող մարմինը հիմնադրամի հոգաբարձուների խորհուրդն է:

2. Հիմնադրամի հոգաբարձուների խորհրդի անդամ կարող են լինել 18 տարին լրացած գործունակ ֆիզիկական անձինք, այդ թվում՝ հիմնադիրները: Հոգաբարձուների խորհրդի քանակական կազմը չի կարող պակաս լինել 3 անդամից:

3. **Հիմնադրամի հոգաբարձուների խորհուրդը կազմավորվում է կանոնադրությամբ սահմանված կարգով**, իսկ եթե կանոնադրությամբ նման կարգ սահմանված չէ, ապա յուրաքանչյուր հիմնադիր հոգաբարձուների խորհրդի մեկ անդամ սկզբունքով:»։

Ըստ **«Պետական ոչ առևտրային կազմակերպությունների մասին»** օրենքի 11-րդ հոդվածի 3-րդ մասի՝

«Պետական կազմակերպության կանոնադրությունը կամ դրա փոփոխությունները հաստատում է հիմնադիրը, իսկ հիմնադրի որոշմամբ նախատեսված դեպքում` նրա լիազորած պետական մարմինը:»։

Հայաստանի Հանրապետության կառավարության 2005 թվականի հունիսի 23-ի «Հայաստանի Հանրապետության պետական բարձրագույն ուսումնական հաստատության խորհրդի ձևավորման կարգը հաստատելու մասին» N 975-Ն որոշմամբ և **բուհերի կանոնադրություններում այժմ սահմանված են խորհրուրդների տարբեր թվաքանակներ՝ 32 կամ 24 հոգի (**ոչ պակաս 20 և ոչ ավելի, քան 32)**, իսկ «Բարձրագույն և հետբուհական մասնագիտական կրթության մասին» օրենքով նախատեսված ներկայացուցչական համամասնությունը բաշխված է հավասարապես՝ խորհրդի ձևավորող յուրաքանչյուր կողմին հատկացվում է կազմի 25 տոկոսը ձևավորելու իրավունք։**

**Ներկայացվածության նման բաշխվածությունը բացասաբար է անդրադառնում հոգաբարձուների խորհուրդների՝ կառավարչական որոշումներ կայացնելու օպերատիվության վրա, որոշ դեպքերում հանգեցնում խորհուրդների նախագահների և ռեկտորների ընտրության գործընթացի արգելափակմանը՝ տարբեր բուհերում խորհուրդները դարձնելով խմբային շահերի հակամարտության հարթակ և փաստացի կաթվածահար անելով հաստատության բնականոն գործունեությունը։**

 **Պետական բուհերի կանոնադրություններում առաջարկվող փոփոխությունների նպատակն է համակարգի կայունությունն ապահովելու միջոցով բարեփոխումներին նպաստող միջավայր ձևավորելը։ Որպես այդ նպատակի ապահովման միջոց առաջարկվում է միասնականացնել բոլոր խորհուրդների թվակազմը՝ նվազեցնելով այն մինչև «Բարձրագույն և հետբուհական մասնագիտական կրթության մասին» օրենքի 15-րդ հոդվածի 2-րդ մասով սահմանված շեմը (20 հոգի):**

Նախագծի 15-րդ կետով ՝Հայաստանի Հանրապետության Կառավարության 2016 թվականի սեպտեմբերի 22-ի N 1031-Ն որոշմամբ հաստատված Շիրակի Մ. Նալբանդյանի անվան պետական համալսարան» հիմնադրամի (այսուհետ՝ ՇՊՀ) կանոնադրության մեջ փոփոխություններ կատարելու անհրաժեշտությունը պայմանավորված է  **հիմնադրամի հոգաբարձուների խորհրդի անհատական կազմի ձևավորման հետ կապված տարընկալումները հստակեցնելու նպատակադրությամբ։**

**Այսպես՝** ՇՊՀ կանոնադրությամբ (41-րդ կետի 16-րդ ենթակետ, 63-րդ կետ) որպես հոգաբարձուների խորհրդի իրավասություն ամրագրված է ՇՊՀ-ի կանոնադրության մեջ փոփոխություններ ու լրացումներ կատարելու, կանոնադրության փոփոխության, նոր խմբագրությամբ կանոնադրություն հաստատելու մասին որոշումների ընդունումը։

Հիմք ընդունելով օրենքի և կանոնադրության վերոնշյալ դրույթները՝ փոփոխություններ և լրացումներ են կատարվել ՇՊՀ կանոնադրության մեջ հոգաբարձուների խորհրդի կողմից և սահմանված կարգով գրանցվել իրավաբանական անձանց գրանցման պետական ռեգիստրում:

Այսպես, Հոգաբարձուների խորհրդի 19.03.2019 թվականի որոշմամբ ՇՊՀ կանոնադրության 27-րդ կետում փոփոխություններ են կատարվել և կանոնադրությունը լրացվել է 27.1, 27.2, 27.3 կետերով, իսկ 15.02.2020 թվականի որոշմամբ՝ 27.4 կետով:

Այս փոփոխությունների արդյունքում Շիրակի պետական համալսարանի կանոնադրությամբ նախատեսվել է խորհրդի ձևավորման հետևյալ կարգը՝

«27. ՇՊՀ-ի ֆակուլտետային խորհուրդները հոգաբարձուների խորհրդի անդամության երեքական թեկնածու են առաջադրում իրենց պրոֆեսորադասախոսական կազմերից ՇՊՀ-ի գիտական խորհրդում ընտրությանը մասնակցելու համար: ՇՊՀ-ի քոլեջի մանկավարժական խորհուրդը և ավագ դպրոցի մանկավարժական խորհուրդը հոգաբարձուների խորհրդի անդամության երկուական թեկնածու են առաջադրում իրենց ուսուցչական կազմերից՝ ՇՊՀ-ի գիտական խորհրդում ընտրությանը մասնակցելու համար: Պրոֆեսորադասախոսական և ուսուցչական կազմերից ընտրված հոգաբարձուների խորհրդի անդամները կազմում են խորհրդի անդամների թվի քսանհինգ տոկոսը: */Փոփոխությունը կատարվել է 19.03.2019թ.հոգաբարձուների խորհրդի որոշմամբ/:*

27․1․ ՇՊՀ-ի գիտական խորհրդի յուրաքանչյուր անդամ առանձին քվեաթերթիկով գաղտնի կերպով ընտրում է ֆակուլտետներից յուրաքանչյուրից առաջադրված թեկնածուներից մեկին, քոլեջի առաջադրած թեկնածուներից մեկին և ավագ դպրոցի կողմից առաջադրված թեկնածուներից մեկին: */Լրացումը կատարվել է 19.03.2019թ.հոգաբարձուների խորհրդի որոշմամբ/:*

27․2․ Ընտրված է համարվում այն թեկնածուն, ով հավաքում է առավելագույն ձայներ: Նույն ֆակուլտետից հավասար ձայներ ստացած թեկնածուների միջև անցկացվում է կրկնակի ընտրություն: Քոլեջից հավասար ձայներ ստացած թեկնածուների միջև անցկացվում է կրկնակի ընտրություն: Ավագ դպրոցից հավասար ձայներ ստացած թեկնածուների միջև անցկացվում է կրկնակի ընտրություն: */Լրացումը կատարվել է 19.03.2019թ.հոգաբարձուների խորհրդի որոշմամբ/:*

27․3․ ՇՊՀ-ի գիտական խորհրդում ընտրվածների անվանացանկը ներկայացվում է լիազոր մարմին: */Լրացումը կատարվել է 19.03.2019թ.հոգաբարձուների խորհրդի որոշմամբ/:*

27․4․ՇՊՀ հոգաբարձուների խորհրդի կազմում ՇՊՀ պրոֆեսորադասախոսական կազմի, Քոլեջի եւ Ավագ դպրոցի ներկայացուցիչներից որևէ անդամի տեղը թափուր դառնալու դեպքում այն լրացվում է ՇՊՀ այն ստորաբաժանման կամ ստորաբաժանումների կողմից առաջադրված թեկնածուներից, որոնցից ներկայացուցիչ չկա հոգաբարձուների խորհրդի կազմում: Այդ ստորաբաժանման կամ ստորաբաժանումների կողմից թեկնածուների ընտրությունը կատարվում է ՇՊՀ կանոնադրության 27, 27.1, 27.2 կետերով սահմանված առաջադրման եւ քվեարկության կարգով: */Լրացումը կատարվել է 15.02.2020թ.հոգաբարձուների խորհրդի որոշմամբ/:*

Վերոնշյալ փոփոխություններն ու լրացումները չեն բխում «Բարձրագույն և հետբուհական մասնագիտական կրթության մասին» օրենքով սահմանված խորհրդի ձևավորման պահանջից: Հաշվի առնելով, որ օրենքով ամրագրված է բարձրագույն ուսումնական հաստատության խորհրդի ձևավորման համամասնությունը **(պրոֆեսորադասախոսական կազմից**, ուսանողության ներկայացուցիչներից, ինչպես նաև հիմնադրի, լիազորված մարմնի ներկայացուցիչներից), ինչպես նաև սահմանված է պրոֆեսորադասախոսական կազմի շրջանակը, ուստի քոլեջի և ավագ դպրոցի ուսուցչական կազմերից հոգաբարձուների խորհրդում անդամության թեկնածուներ առաջադրելը ընդունելի չէ: Բացի այդ, խորհրդի թվաքանակի նվազեցման պարագայում առաջադրման /6 անդամի/ ընթացակարգը ևս կիրառելի չէ:

 **3**.**Ակնկալվող արդյունքը.**

«Հայաստանի Հանրապետության կառավարության մի շարք որոշումներում փոփոխություններ կատարելու մասին» Կառավարության որոշման նախագծով պետական բուհերի կանոնադրություններում առաջարկվող փոփոխություններով կապահովվի վերջիններիս բնականոն գործունեությունը:

4. Նախագծի ընդունման կապակցությամբ պետական կամ տեղական ինքնակառավարման մարմնի բյուջեում ծախսերի և եկամուտների ավելացում կամ նվազեցում չի նախատեսվում: